Gesig uit Solidariteit se staatskapingbord gesteelDie bord met gesigte van vermeende staatskapers wat onlangs beskadig is. (Foto: Verskaf) ’n Bord met gesigte van vermeende staatskapers wat Solidariteit opgerig het om druk te plaas op die staat om hulle te vervolg, is onlangs beskadig. Die gesig van die voormalige uitvoerende hoof van Denel, Zwelakhe Ntshepe, is uit dié bord langs die N1-snelweg in Gauteng gesny. Dit is een van vele borde in hierdie verband wat langs snelweë opgerig is. Die gesigte van nog grootkoppe pryk op die bord, onder wie oudpresident Jacob Zuma, Dan Mantsha, voormalige voorsitter van Denel, Brian Molefe, voormalige uitvoerende hoof van Eskom, en Dudu Myeni, voormalige voorsitter van die Suid-Afrikaanse Lugdiens (SAL). “Plunderaars het iewers in die nag ons bord gaan plunder. Wel, ons dink ook sy (Ntsepe) se finale plek is nie op ‘n bord nie, maar in die tronk,” sê dr. Dirk Hermann, uitvoerende hoof van Solidariteit. Solidariteit het in Maart kriminele aanklagte teen 19 beweerde staatskapers, onder wie die vier genoemdes, ingedien. Dit kom na aanleiding van die aanbevelings wat in die Zondo-kommissie van ondersoek na staatskaping se verslae gemaak is. Volgens Hermann lyk dit asof die vandalisme doelbewus en fyn beplan was. “Die regte toerusting is gebruik. Dit is nie dat die gesig net afgeskeur is nie; dit is netjies uitgeknip.” Hermann meen dit is duidelik dat iemand wou hê dat Ntshepe se gesig nie op die bord moes wees nie, omdat dit aandag trek en ’n groot verleentheid vir hom moet wees. “Hierdie spesifieke bord is verreweg die grootste bord wat opgerig is en skep die meeste ongemaklikheid. Sy wagters moet dalk meer diskreet wees en moes dalk maar almal gesteel het, aangesien almal daarvan aangekla is dat hulle steel. As jy net vir Ntsepe steel, lyk hy heel skuldig.” Met betrekking tot Denel het Solidariteit reeds met advokaat Gerrie Nel gepraat oor privaatvervolging. “Meneer Ntshepe, jy kan van ons bord af vlug, maar dis nie so maklik om van die gereg te vlug nie.” Solidariteit het egter besluit om die bord net só te los omdat dit ’n sterk boodskap na buite stuur van “plunderaars se bord wat geplunder is”.